Diari Oficial de la Generalitat Valenciana


Sumari del DOGV 2531, del 16-06-1995 (1995/835077)

ORDRE de 3 de maig de 1995 de la Conselleria d'Administració Pública, per la qual s'homologa la modificació d'estatuts de la Mancomunitat de la Costera que passa a denominar-se Mancomunitat de la Costera-Canal, en haver-s'hi adherit els municipis de Quesa, Bicorp i Bolbaite, i separat els municipis de Genovés, Llanera de Ranes, Montesa, Vallada, la Granja de la Costera i Rotglá y Corberá.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/03/(3)/dof/vci/html**

### Dades del document

Número de DOGV
:   2531

Data del DOGV
:   16-06-1995

Secció del DOGV
:   DISPOSICIONS GENERALS

Número del document
:   1995/835077


Data del document
:   03-05-1995

Organisme emissor
:   Conselleria d'Administració Pública

Tipus de document
:   Ordre

Anàlisi jurídica

ORDRE de 3 de maig de 1995 de la Conselleria d'Administració Pública, per la qual s'homologa la modificació d'estatuts de la Mancomunitat de la Costera que passa a denominar-se Mancomunitat de la Costera-Canal, en haver-s'hi adherit els municipis de Quesa, Bicorp i Bolbaite, i separat els municipis de Genovés, Llanera de Ranes, Montesa, Vallada, la Granja de la Costera i Rotglá y Corberá.   
La Mancomunitat de la Costera, de la província de València, ha aprovat la modificació dels seus estatuts on s'inclou l'adhesió dels municipis de Quesa, Bicorp i Bolbaite i la separació dels municipis de Genovés, Llanera de Ranes, Montesa, Vallada, la Granja de la Costera i Rotglá y Corberá.  
Remès l'expedient tramitat i els estatuts aprovats a aquesta Conselleria, no s'hi adverteix cap infracció de l'ordenament jurídic ni menyscapte de les competències d'aquesta Comunitat Autònoma ni interferència en el seu exercici.   
Per tot això, i d'acord amb el que disposa el Reial Decret 695/1979, de 13 de febrer, de transferències en relació amb el Decret de la Presidència de la Generalitat Valenciana 10/1985, de 21 de juny  
ORDENE  
Article únic  
S'homologa la modificació d'estatuts de la Mancomunitat de la Costera, que passa a denominar-se Mancomunitat de la Costera-Canal, en haver-s'hi adherit els municipis de Quesa Bicorp i Bolbaite i separat els municipis de Genovés, Llanera de Ranes, Montesa, Vallada, la Granja de la Costera i Rotglá y Corberá, i en haver-se acreditat en l'expedient la legalitat de les actuacions.  
València, 3 de maig de 1995  
El conseller d'Administració Pública  
Luis Berenguer Fuster  
ESTATUTS DE LA MANCOMUNITAT INTERMUNICIPAL  
LA COSTERA-CANAL  
Article 1 Constitució  
la Mancomunitat estarà constituïda pels municipis de l'àmbit geogràfic de les comarques de la Costera i de la canal de Navarrés següents: Barxeta, Bicorp, Bolbaite, Canals, Cerdá, l'Alcúdia de Crespins, Lloc Nou d'En Fenollet, Llosa de Ranes, Moixent, Novetlè, Quesa, Torrella, Vallés i Xàtiva que resolen voluntàriament la seua inclusió i participació dins del marc jurídic vigent, a l'empara del qual els municipis poden voluntàriament mancomunar-se per al compliment dels fins o gestió de les competències que li són pròpies i que estan definides en l'article 44 de la Llei 7/1985, de 2 d'abril, i constituir-se en mancomunitat voluntària per a la prestació conjunta dels serveis que s'indiquen en l'article 3 dels Estatuts.   
Article 2 Denominació i capitalitat  
La Mancomunitat que es denominarà la Costera-Canal i els seus òrgans administratius radicaran al municipi de Xàtiva al Saló Noble de l'edifici de l'Hospital Municipal a la plaça de la Seu o de Calixt III, núm. 11, propietat de l'Ajuntament de Xàtiva i que ha estat cedit per a aquests fins per un període inicial de deu anys.  
Article 3 Fins  
Seran fins de la Mancomunitat la creació i el sosteniment dels serveis que a continuació s'enumeren sense definir la seua prelació.  
a) Hospitals per a la Mancomunitat  
b) Recollides de fems  
c) Sanejament i estació depuradora  
d) Gabinet Tècnic  
e) Servei contra incendis  
f) Servei d'escorxador  
g) Abocador comarcal  
h) Centre de formació professional  
i) Potenciació cultural i esportiva en tots els seus aspectes.  
j) Equip de manteniment de serveis (aigua potable, enllumenat públic, neteja d'escoles, etc.)  
k) Canera comarcal  
l) Mecanització comptable  
m) Laboratori de toxicologia  
n) Serveis socials de base  
o) Residència tercera edat  
p) Explotació forestal i ramadera.  
2. La Mancomunitat substituirà ela ajuntaments en la prestació dels serveis enumerats, segons es vagen establint.  
3. Les realitzacions de caràcter general i benefici comú seran a càrrec de la Mancomunitat. Les realitzacions que, tenint relació amb els fins de la Mancomunitat, beneficien exclusivament determinats municipis seran efectuats per la Mancomunitat, a càrrec dels pressupostos aportats per aquests municipis a la Mancomunitat.   
   
Article 4 Personalitat  
D'acord amb allò disposat en l'article 44 de la Llei 7/1985, abans esmentat, i la resta de preceptes d'aplicació, la Mancomunitat tindrà plena capacitat jurídica per al compliment dels seus fins, per la qual cosa podrà adquirir, posseir, reivindicar, permutar, gravar i alienar tota classe de béns, celebrar contractes i establir i explotar els serveis públics que s'indiquen en els Estatuts com de la seua competència, i també obligar-se, interposar recursos i exercir les accions previstes en les lleis.  
Article 5 Potestats de la Mancomunitat  
1. La Mancomunitat com a entitat local reconeguda per la llei exercirà totes aquelles potestats que li siguen conferides per la legislació vigent per al compliment dels seus fins.  
2. la Mancomunitat, sense perjudici de la normativa que aprove, si escau, la Comunitat Autònoma Valenciana, regularà mitjançant les corresponents ordenances les modalitats de prestació dels serveis que haja assumit, i també els drets, deures i, en general, la seua relació amb els usuaris.  
CAPITOL SEGON  
Organs de govern i atribucions  
Art icle 6 Organs de govern de la Mancomunitat   
1. Els òrgans de govern de la Mancomunitat representatius dels ajuntaments mancomunats són:  
a) El Ple de la Mancomunitat  
b) El president  
c) El vice-president o vice-presidents, si escau  
d) La Comissió de Govern.  
2. Podran igualment crear-se totes aquelles comissions informatives que es requeresquen, tenint en compte el nombre de serveis que la Mancomunitat preste.  
Article 7 El Ple de la Mancomunitat  
1. El Ple de la Mancomunitat estarà integrat per l'alcalde i un regidor de cadascun dels municipis que la integren, elegits aquests pels seus corresponents plens.  
2. L'elecció es realitzarà per majoria absoluta del Ple de cada ajuntament mancomunat. Si realitzada la votació no s'arriba a l'esmentada majoria, es procedirà a una nova votació vint-i-quatre hores després. En cas de no obtenir-se quòrum necessari quedarà elegit aquell que haja obtingut la majoria simple dels vots emesos en la segona votació.  
En el supòsit d'igualtat de vots serà elegit el de major edat.  
3. Els dos representants de cada municipi en el ple de la Mancomunitat tindran veu però sols l'alcalde i, en absència, el regidor tindrà vot, si bé s'estableix el denominat vot ponderat, d'acord amb la següent escala:  
Fins a 1.000 habitants......................1 vot.  
De 1.001 a 3.000 habitants................. 2 vots.  
De 3.001 a 5.000 habitants................. 3 vots.  
De 5.001 a 10.000 habitants................ 4 vots.  
De 10.001 a 15.000 habitants............... 5 vots.  
De 15.001 a 20.000 habitants............... 6 vots.  
De 20.001 a 25.000 habitants............... 7 vots.  
De 25.001 a 30.000 habitants............... 8 vots.  
Amb aquesta finalitat es tindrà en compten sempre els resultats oficials de l'última renovació del padró d'habitants.  
4. Els ajuntaments nomenaran un vocal suplent per a cada representant de la Mancomunitat amb les mateixes prerrogatives que el titular.  
5. El mandat dels vocals coincidirà amb el de les seues corresponents corporacions.  
6. Els vocals del Ple de la Mancomunitat perdran l'esmentada condició de regidor.  
7. la renúncia al càrrec de vocal haurà de presentar-se per escrit davant el Ple de la Mancomunitat i l'ajuntament corresponent. El Ple de l'Ajuntament afectat procedirà a elegir en el termini de deu dies un nou vocal, i ho comunicarà al Ple de la Mancomunitat en els deu dies següents.  
8. Els vocals del Ple de la Mancomunitat quedaran suspensos en l'esmentada condició quan queden suspensos de les funcions de regidors.  
Article 8 Constitució del Ple de la Mancomunitat  
1. Després de la celebració de les eleccions locals i dins del termini previst per la Llei per a la designació de representants d'òrgans col.legiats, les entitats locals hauran de nomenar el vocal o vocals representants en la Mancomunitat, i el resultat s'haurà de comunicar a la Secretaria d'aquesta.  
2. Fins a la data de constitució del nou Ple, actuarà en funcions l'anterior i el seu president.  
3. Transcorregut el termini per a la designació dels vocals per les entitats locals i dins dels deu dies següents es constituirà el nou Ple de la Mancomunitat i es designarà el president.  
4. Durant el període a què fa referència el paràgraf segon, només es podrà dur a terme la gestió ordinària de la Mancomunitat.  
Article 9 El president de la Mancomunitat  
1. El president de la Mancomunitat serà elegit en la sessió constitutiva del Ple de la Mancomunitat, entre els alcaldes designats pels ajuntaments que la integren, i per majoria absoluta del nombre legal dels seus membres.  
2. Podran ser candidats a la Presidència tots i cadascun dels alcaldes que componen el Ple.  
3. Si cap candidat no obté majoria absoluta en primera votació, se celebrarà vint-i-quatre hores després una segona votació, i resultarà elegit aquell que obtinga major nombre de vots. En cas d'empat resultarà elegit el de major edat.  
4. Per a la destitució del president se seguirà el mateix procediment que l'establert en la legislació vigent per a la destitució d'un alcalde.  
5. La duració del mandat coincidirà amb el de les respectives corporacions qualsevol que siga la data de la seua designació.  
Article 10 Vice-president o vice-presidents  
El president designarà un o dos vice-presidents que el substituirà per l'ordre de prelació amb què hagen estat nomenats, en cas d'absència, vacant o malaltia.  
Article 11 Funcions del Ple de la Mancomunitat  
Correspon al Ple de la Mancomunitat:  
a) Proposar la modificació o reforma dels Estatuts.  
b) Elegir i destituir el president.  
c) Admissió i separació de membres de la Mancomunitat.  
d) Informar l'acord inicial de separació d'alguns dels seus membres.  
e) Acordar la dissolució de la Mancomunitat, després dels tràmits oportuns i nomenar els vocals membres de la Comissió Liquidadora, i també l'aprovació de la proposta efectuada per aquesta.  
f) Fixar anualment les aportacions econòmiques dels municipis integrants de la Mancomunitat establertes en l'article 21 d'aquests Estatuts.  
g) Aprovació dels pressupostos, comptes i contractació d'operacions de crèdit.  
h) L'adquisició i alienació de béns i drets de la Mancomunitat, transacció sobre aquests i administració del patrimoni.  
i) L'aprovació d'ordenances generals, reglaments i instruccions de règim interior i dels seus serveis sempre dins dels límits establerts en les normes legals i reglamentàries del Règim Local i la resta de disposicions de general observança, i s'adaptarà al procediment legalment establert per a l'aprovació de les ordenances i del seu règim.  
j) L'exercici d'accions administratives i judicials, interposició de recursos i defensa dels interessos de la Mancomunitat i designació de representant i letrat.  
k) La delegació de les facultats que jutge pertinent i siguen delegables.  
l) Aprovar els planes i projectes necessaris per a l'establiment, desenvolupament i gestió de les obres, serveis o activitats previstes com a fins de la Mancomunitat.  
ll) La contractació d'obres i serveis i la seua forma de gestió.  
m) Establiment de mèrits per als concursos de funcionaris amb habilitació de caràcter nacional.  
n) Aprovar les bases que regiran les proves d'accés a la funció pública de la Mancomunitat.  
o) Aprovar la plantilla i nomenament del personal laboral i funcionari al servei de la Mancomunitat d'acord amb la normativa vigent.  
p) Creació, estructura i règim de funcionament de la Comissió de Govern.  
q) La incorporació dels fins previstos en l'article 3r no prestats inicialment.  
r) I, en general, quan li siga aplicable, tindran les atribucions que la legislació del Règim Local assenyale per a l'ajuntament en ple.  
Article 12 Funcions del president de la Mancomunitat  
1. Corresponen al president de la Mancomunitat les següents competències:  
a) Dirigir el Govern i Administració de la Mancomunitat.  
b) Convocar, presidir i alçar les sessions del Ple, de la Comissió de Govern i de qualsevol altres òrgans de la Mancomunitat.  
c) Dirigir, inspeccionar i impulsar els serveis, obres i activitats de la Mancomunitat.  
d) Ordenar pagaments, retre comptes i administrar els fons i béns de la Mancomunitat.  
e) Disposar despeses dins dels límits de la seua competència.  
f) Exercir la direcció de personal de la Mancomunitat.  
g) Contractar obres, serveis i subministraments, sempre que la seua quantia no excedesca del 5% dels recursos ordinaris del pressupost, ni del 50% del límit general aplicable a la contractació directa, sempre i quan no tinguen una duració superior a l'any i no exigesquen crèdits superiors als consignats en el pressupost anual.  
h) Representar la Mancomunitat en tota classe d'actes i negocis jurídics.  
i) Atorgar poders a procuradors per a comparèixer en juí i fora d'aquest.  
j) Totes aquelles que la normativa de règim local atribuesca a l'alcalde per al compliment de les competències que té atribuïdes, i també les no-atribuïdes específicament a un altre òrgan i les que li puga delegar el Ple de la Mancomunitat.  
2. El president pot delegar per a l'exercici de les seues atribucions, llevat la de convocar i presidir les sessions del Ple i de la Comissió de Govern i les enumerades en els apartats a), f) i i).  
Article 13 La Comissió de Govern  
1. La Comissió de Govern està integrada pel president i un nombre de vocals no superior al terç del nombre legal d'aquests, nomenats i separats lliurement per aquell, i haurà de retre compte al Ple.  
2. Correspon a la Comissió de Govern:  
a) L'assistència al president en l'exercici de les seues atribucions.  
b) Les atribucions que el president o un altre òrgan de la Mancomunitat li delegue. No són delegables les atribucions reservades al Ple en l'article 11 apartats: a), c), g), m), n), o), p) i q).  
Article 14 Funcionament del Ple  
1. El Ple funciona en règim de sessions ordinàries, extraordinàries, i extraordinàries de caràcter urgent.  
2. El Ple celebra sessió ordinària com a mínim una vegada al trimestre, i extraordinària quan així ho decidesca el president o ho sol.licite la quarta part, almenys, del nombre legal de vocals del Ple. En aquest últim cas, la celebració d'aquest no podrà demorar-se per més de dos mesos des que va ser sol.licitada.  
Article 15 Règim de sessions  
1. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
2. El Ple es constitueix vàlidament en primera convocatòria amb l'assistència d'un terç del nombre legal de membres d'aquest, que mai no podrà ser inferior a tres. Aquest quòrum ha de mantenir-se al llarg de tota la sessió.  
En cas contrari, se celebraria una segona convocatòria, d'acord dels preceptes generals de la Llei de Règim Local.  
3. En tot cas, es requereix l'assistència del president i del secretari de la Mancomunitat, o de qui legalment els substituesquen.  
Article 16 Règim d'aprovació d'acords  
1. Els acords del Ple són adoptats, per regla general, per majoria simple dels membres presents, tenint en compte el sistema de vot ponderat establert en l'article 7è.  
Hi ha majoria simple quan els vots afirmatius són més que els negatius. Es requerirà majoria qualificada en els casos establerts en la legislació de règim local.  
2. Es necessari el vot favorable de la majoria absoluta del nombre legal de membres del Ple per a l'adopció dels acords en les següents matèries:  
a) Elegir i destituir el president.  
b) Fixar anualment les aportacions econòmiques dels municipis integrants de la Mancomunitat establertes en l'article 21 dels Estatuts.  
c) Acordar la modificació dels Estatuts, i també l'adhesió de nous membres, previs els tràmits oportuns.  
d) Acordar la dissolució de la Mancomunitat, previs els tràmits oportuns, i nomenar els vocals membres de la Comissió Liquidadora i també l'aprovació de la proposta efectuada per aquesta.  
e) Aprovació d'ordenances i tarifes de caràcter general que afecten els usuaris dels serveis.  
f) Aprovació de comptes.  
g) Aprovació de la plantilla de la Mancomunitat.  
h) Concertar crèdits en la quantia establerta per la llei.  
i) Creació, estructura i règim de funcionament de la Comissió de Govern.  
j) L'assumpció dels nous serveis previstos en l'apartat q) de l'article 11.  
k) I, en general, per tots aquells previstos en la Llei de Bases del Règim Local.  
Article 17 Règim jurídic dels actes  
1. Els actes dels diferents òrgans de la Mancomunitat, emesos en l'àmbit de les seues competències, posaran com a regla general fi a la via administrativa.  
2. Els municipis integrants de la Mancomunitat estaran vinculats als acords adoptats per al compliment de les seues finalitats pels òrgans de Govern de la Mancomunitat. En els supòsits previstos en aquests estatuts o, si s'escau, en la legislació de la Comunitat Autònoma Valenciana, per als quals s'exigeix la ratificació pels plens dels ajuntaments afectats, serà necessari que s'acomplesca aquest requisit.  
3. En el municipi seu de la Mancomunitat hi haurà un Registre General d'entrada i eixida de documents.  
Per a facilitar als residents en els municipis membres de la Mancomunitat la presentació de documents relacionats amb aquesta, els respectius ajuntaments rebran tota instància, escrit o document dirigit a qualsevol òrgan de la Mancomunitat i dins de les vint-i-quatre hores següents els cursarà directament a l'òrgan a què corresponga.  
CAPITOL TERCER  
Mitjans personals  
Article 18 Funcionaris amb habilitació de caràcter nacional  
1. La funció pública de Secretaria, comprensiva de la fe pública i assessorament legal preceptiu, i també la del control i fiscalització, intervenció de la gestió econòmico-financera i pressupostària, i la comptabilitat, seran encomanades a funcionaris amb habilitació de caràcter nacional i es cobriran per concurs entre els funcionaris que tinguen aquesta condició, d'acord amb la normativa específica de l'Administració de l'Estat.  
2. Fins que siguen creades aquestes places, aquestes funcions seran exercides pels funcionaris que tinguen aquesta condició, nomenats pel Ple de la Mancomunitat d'acord amb la normativa específica de l'Administració de l'Estat.  
3. En cas de vacant, una vegada creades les places, el procediment d'incorporació serà similar al previst per a la resta de les entitats locals.  
4. Si el pressupost de la Mancomunitat fóra superior a 988.005.022 milions de pessetes, haurien de crear-se les places d'interventor i tresorer com a funcionaris amb habilitació nacional.  
El lloc de secretari-interventor de la Mancomunitat pot agrupar-se a efectes del seu manteniment amb un municipi membre o amb una altra o altres mancomunitats.  
Article 19 Funcionaris propis de la Mancomunitat  
La plantilla personal de la Mancomunitat serà formada, per les raons d'economia, per funcionaris, empleats, subalterns, obrers i altres pertanyents als municipis mancomunats, i es procurarà reduir en la mesura del possible la càrrega per despeses de personal, sense minvament de l'efectivitat del treball, i es podrà crear plantilla de personal de la Mancomunitat, quan les necessitats ho exigesquen.  
La contractació de la prestació de treballs d'assessorament tècnic i altres necessaris per al bon funcionament dels serveis, serà efectuada pel Ple de la Mancomunitat.  
Si la prestació dels serveis propis de la Mancomunitat ho requerira, podria nomenar-se un gerent les funcions del qual seran determinades prèviament pel Ple de la Mancomunitat.  
La designació del gerent correspondrà al president de la Mancomunitat, que haurà de retre compte al Ple per a la seua ratificació.  
CAPITOL QUART  
Dels recursos econòmics de la Mancomunitat  
Article 20 Hisenda de la Mancomunitat  
La Hisenda de la Mancomunitat estarà constituïda pels següents recursos:  
a) Producte del seu patrimoni o de dret privat.  
b) Taxes per la prestació de serveis o la realització d'una activitat administrativa de la seua competència.  
c) Contribucions especials per a la realització d'obres públiques o per l'establiment o ampliació dels serveis públics de la seua competència.  
d) Participació en els tributs de la Comunitat Valenciana en els termes que s'establesquen en la seua legislació específica.  
e) Subvencions i altres ingressos de Dret Públic.  
f) Preus públics.  
g) Operacions de crèdit mitjançant la contractació de préstecs o crèdits concertats en aplicació de la legislació vigent per a les entitats locals, si bé requeriran la ratificació d'aquests pels plens dels ajuntaments membres, excepte quan es tracte d'operacions de tresoreria.  
h) Multes.  
i) Aportacions dels municipis integrants.  
j) Totes les formes d'ingrés que es prevegen en la legislació de règim local per a les mancomunitats de municipis.  
Article 21 Establiment d'ordenances fiscals  
1. Per a la imposició, exacció, liquidació i cobrament dels recursos enumerats en l'article anterior, la Mancomunitat aprovarà les ordenances fiscals corresponents als distints serveis, les quals tindran força obligatòria en tots els municipis integrants una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels distints serveis que constituesquen les finalitats regulades en articles anteriors.  
3. La Mancomunitat podrà, en tot moment, pels seus mitjans, comprovar la veracitat i exactitud de les dades a què es refereix l'apartat anterior.  
4. Per a l'establiment o modificació dels preus públics s'atendrà a allò regulat en la legislació vigent.  
Article 22 Aportacions dels municipis  
Les aportacions dels municipis integrants de la Mancomunitat seran fixades anualment per a cada exercici econòmic pel Ple de la Mancomunitat amb el quòrum de majoria absoluta del nombre legal dels seus membres i seran les següents:  
a) Quota obligatòria: per a atendre les despeses generals d'administració de la Mancomunitat. Aquesta quota s'exigirà a tots els municipis integrants d'aquesta s'adheresquen o no a la totalitat de les seues finalitats i utilitzen o no els seus serveis, i es fixarà en proporció al nombre d'habitants de dret de cada municipi segons l'última rectificació del padró municipal d'habitants.  
b) Quota complementària: en funció de l'ús que cada municipi realitze dels serveis que es presten mancomunadament a aquests.  
Per a la determinació d'aquesta quota es podran aplicar els següents mòduls:  
- Nombre d'habitants de dret.  
- Nombre d'habitatges.  
- Volum del pressupost.  
- Base imposable de l'Impost sobre Béns Immobles.  
- Consum realment efectuat del servei.  
- Qualsevol altre que acorde el Ple amb la majoria prevista en el paràgraf primer d'aquest article.  
Aquests mòduls es podran aplicar de forma aïllada o conjunta.  
c) Quota extraordinària o derrama: sobre despeses extraordinàries, conforme a les bases que siguen aprovades a l'efecte pel Ple de la Mancomunitat.  
2. Les aportacions municipals tindran el caràcter de despeses obligatòries de pagament preferent.  
3. Les quantitats endeutades exigibles per la Mancomunitat als ajuntaments integrants d'aquesta, podran ser retingudes per la Comunitat Valenciana d'aquelles que, per qualsevol concepte, haja de transferir al municipi deutor. Per a això, haurà de sol·licitar-ho expressament el president de la Mancomunitat, prèviament autoritzat pel Ple de la Mancomunitat.  
4. El manteniment reiterat en situació de deutor a la Mancomunitat per part d'una entitat local, serà causa suficient per a procedir a la seua separació definitiva, i es podran reclamar les quantitats degudes i les despeses derivades, de conformitat amb els apartats 1 i 2 d'aquest article.  
Per a la separació definitiva per sanció serà imprescindible acord del Ple de la Mancomunitat per majoria absoluta.  
Article 23 El pressupost de la Mancomunitat  
1. La Mancomunitat aprovarà anualment un pressupost de conformitat amb allò disposat en la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconèixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es pretenen realitzar, i també les seues fonts de finançament.  
Article 24 El patrimoni de la Mancomunitat  
1. El patrimoni de la Mancomunitat estarà integrat per tota classe de béns, drets i accions que legítimament adquiresca, bé en el moment de la seua constitució o amb posterioritat. A tal efecte s'haurà de formar un inventari, de conformitat amb allò disposat en les disposicions vigents en la matèria i rectificar-se anualment.  
2. La participació obligatòria de cada entitat mancomunada en aquest patrimoni es fixarà, tant inicialment com d'ara endavant, en funció del nombre d'habitants de dret de cada entitat, d'acord amb l'últim padró d'habitants.  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
CAPITOL CINQUE  
Vigència, modificació d'estatuts i dissolució  
de la Mancomunitat  
Article 25 Termini de vigència de les mancomunitats  
La Mancomunitat es constitueix per temps indefinit.  
Article 26 Modificació dels estatuts de les mancomunitats  
1. El procediment de modificació dels estatuts de les mancomunitats serà dut a terme per procediment similar al de la seua constitució, segons el que estableix la legislació estatal i la de la Comunitat Autònoma Valenciana, si escau, i s'ajustarà a les següents regles:  
a) Acord del Ple de la Mancomunitat que proposarà la modificació per majoria absoluta.  
b) El projecte se sotmetrà a informació pública per un termini mínim d'un mes, i es publicarà l'anunci en el Diari Oficial de la Generalitat Valenciana, en el BOP i en els taulers d'anuncis dels municipis mancomunats.  
c) Informe preceptiu de la Direcció General d'Administració Territorial i Organització i de la Diputació.  
d) Seran resoltes pel Ple les al·legacions presentades, i si escau, s'aprovarà la proposta definitiva.  
e) Els plens de tots els ajuntaments de la Mancomunitat aprovaran per majoria absoluta les modificacions proposades.  
2. Culminada la tramitació de l'expedient, s'elevarà a la Conselleria d'Administració Pública a efecte que, per part de l'òrgan competent, s'efectue el corresponent control de legalitat, i es dictarà resolució respecte d'això i es donarà publicitat als estatuts, mitjançant la seua publicació en el DOGV i en el BOP.  
Article 27 Adhesió a la Mancomunitat  
1. Podran adherir-se a aquesta els ajuntaments interessats que reunesquen les condicions previstes en els Estatuts.  
2. El procediment a seguir, haurà d'acomplir els següents tràmits:  
a) Acord del Ple de l'Ajuntament interessat adoptat amb el vot favorable de la majoria absoluta del nombre legal dels seus membres, pel qual sol·licite l'adhesió i s'assumesquen les obligacions que es desprenguen dels estatuts vigents.  
b) Informe favorable del Ple de la Mancomunitat adoptat pel vot favorable de la majoria absoluta del nombre legal dels seus membres.  
c) Informació pública pel termini mínim d'un mes amb la publicació de l'anunci en el DOGV, en el BOP, en el tauler d'anuncis dels municipis afectats i en el de la Mancomunitat, i quedarà modificada la relació de municipis integrants de la Mancomunitat.  
d) Informe preceptiu de la Direcció General d'Administració Territorial i Organització i de la Diputació.  
e) Resolució pel Ple de la Mancomunitat de les al·legacions presentades, si escau, i aprovació de la proposta d'adhesió, en el termini d'un mes des de l'acabament del termini d'informació pública.  
f) Acord del Ple de la Mancomunitat que resol sobre la sol·licitud d'adhesió del sol·licitant a tots els efectes i ordena la publicació en el DOGV i en el BOP de l'acord d'aprovació definitiva de l'adhesió i dels articles que es modifiquen amb aquest motiu.  
Article 28 Separació de municipis de la Mancomunitat  
1. Qualsevol dels ajuntaments membres podrà separar-se voluntàriament de la Mancomunitat, després de la liquidació prèvia dels deutes i obligacions pendents i quan es tramite el corresponent expedient.  
2. El procediment a seguir haurà de complir els següents tràmits:  
a) Acord inicial del Ple de l'Ajuntament interessat, adoptat pel vot favorable de la majoria absoluta del nombre legal dels seus membres, pel qual se sol·licite la separació, i s'expose al públic aquest acord, per un termini mínim de quinze dies, en el DOGV i en el BOP, en els taulers d'anuncis dels ajuntaments membres i en el de la Mancomunitat.  
b) Informe del Ple de la Mancomunitat. Aquest informe no és vinculant de conformitat amb l'article 36.4 del Reial Decret 1690/1986, Reglament de Població i Demarcació Territorial.  
c) Informe preceptiu de la Direcció General d'Administració Territorial i Organització i de la Diputació.  
d) Acord definitiu del ple de l'ajuntament interessat, adoptat per majoria absoluta del nombre legal dels seus membres.  
e) Acord del Ple de la Mancomunitat que queda assabentat i accepta, si escau, la separació sol·licitada, sense perjudici de la liquidació econòmica que procedesca, que se sotmetrà als mateixos tràmits de publicitat anteriors.  
Article 29 Liquidació econòmica als municipis separats  
La separació d'una o diverses entitats locals requerirà que aquestes paguen prèviament els seus deutes pendents amb la Mancomunitat i assumesquen les obligacions contretes anteriorment. No obstant això, produïda la separació, aquesta no obligarà al Ple de la Mancomunitat a pagar el saldo creditor que aquestes entitats tinguen, si escau, pel que fa a la Mancomunitat, i quedarà el corresponent dret en suspens fins que es produesca el compliment de l'obligació de la qual derive l'indicat saldo o l'exercici econòmic.  
Article 30 Causes de dissolució de la Mancomunitat  
La Mancomunitat es dissoldrà per alguna de les següents causes:  
a) Per desaparició de la finalitat o finalitats per a la qual fou creada.  
b) Quan així ho acorde el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Per dur-se a terme la prestació dels serveis objecte d'aquesta per l'Estat, Comunitat Autònoma, Diputació Provincial, per absorció de les competències municipals respectives.  
Article 31 Procediment de dissolució de la Mancomunitat  
1. Quan els ajuntaments mancomunats decidesquen dissoldre la Mancomunitat, adoptaran el corresponent acord per majoria absoluta de vots del nombre legal dels seus membres de la Mancomunitat, i el traslladaran a la Mancomunitat.  
2. A la vista dels acords municipals, el Ple de la Mancomunitat, en el termini dels trenta dies següents a la recepció de la comunicació d'aquests, nomenarà una comissió liquidadora, composta pel president i, almenys, quatre vocals. En aquesta s'integraran, per a complir les seues funcions assessores, el secretari i també l'interventor, si hi haguera. Podrà igualment convocar a les seues reunions a experts determinats, als sols efectes d'oir la seua opinió o preparar informes o dictàmens en temes concrets de la seua especialitat.  
3. La comissió, en termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits, relacionarà el seu personal, i després proposarà al ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
També s'assenyalarà el calendari d'actuacions liquidadores, que no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de la Mancomunitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en els respectius municipis de procedència, seran respectats tots els drets de qualsevol ordre o naturalesa que aquest tinguera en la Mancomunitat.  
DISPOSICIONS ADDICIONALS  
Primera. Canvi de corporació després de les eleccions locals  
1. Durant el període que va des del cessament dels vocals-regidors en els seus respectius ajuntaments, fins a la constitució de les noves corporacions i designació dels nous vocals pels plens respectius, si fóra necessari per a l'administració ordinària, de conformitat amb allò establert en l'art. 8 d'aquests Estatuts, continuaran en les seues funcions el Ple i el president fins al moment oportú en què hagen de disposar el seu cessament.  
2. Els ajuntaments remetran les credencials dels nous vocals en el termini de deu dies comptadors des que es constituesca la nova corporació després de les eleccions municipals. Se celebrarà sessió constitutiva de la Mancomunitat el desè dia, comptador des que s'acomplesca el termini per a la tramesa de les credencials, i es formarà una mesa d'edat que nomenarà president i vice-president segons el procediment establert en aquests Estatuts i declararà constituïda la Mancomunitat.  
La convocatòria per a la sessió constitutiva de la nova corporació haurà de ser cursada pel president en funcions.  
Segona. Adhesió i separació de municipis de la Mancomunitat.   
1. L'adhesió i separació de municipis de la Mancomunitat tramitades en la forma establerta, implicarà una modificació automàtica dels Estatuts, que afectarà, en el sentit que corresponga, allò establert a l'efecte en aquests Estatuts.  
DISPOSICIó TRANSITORIA  
Fins l'entrada en vigor d'aquests Estatuts, regiran en tot el seu contingut els anteriors, moment en el qual quedaran automàticament derogats.  
DISPOSICIONS FINALS  
Primera  
En allò no previst en aquests Estatuts, resultarà d'aplicació allò establert en la legislació de Règim Local per a les Entitats Locals.  
Segona  
Aquests Estatuts entraran en vigor l'endemà de la seua completa publicació en el DOGV i regiran fins a la seua modificació o derogació expressa.


Còpia Permalink ELI